 WAKALA wa Usajili, Ufilisi na Udhamini (RITA) wataendesha kampeni ya wiki mbili mkoani Dodoma kuhamasisha wananchi kusajili watoto wote wenye umri wa chini ya miaka mitano.Akizungumza na viongozi wa Mkoa wa Dodoma, Kaimu Kabidhi Wasii RITA, Emmy Hudson amesema mkakati huo unalenga kusajili watoto wote walio chini ya miaka mitano.Hudson ambaye pia ni Mkurugenzi Mtendaji Mkuu wa RITA alisema katika kutekeleza mpango huo wa kusajili watoto wa umri chini ya miaka mitano, huduma hiyo itasogezwa katika vituo vya kutolea huduma na kwenye ofisi za watendaji wa kata.Kwa mujibu wa Sensa ya mwaka 2012, Mkoa wa Dodoma ulikuwa umesajili watoto asilimia 9.3 tu, hivyo kampeni hiyo inataka kuhimiza watoto wote waliobaki na waliopo chini ya miaka mitano ili kufikia asilimia 100.Hudson alisema usajili huo wa watoto wa chini ya miaka mitano unafanyika bure, hivyo wananchi wahamasishwe kusajili watoto lakini wasitozwe fedha yoyote kwani serikali imegharamia mpango huo.Akifungua mafunzo hayo, Mkuu wa Mkoa wa Dodoma, Dk Binilith Mahenge alisema pamoja na RITA kuweka makisio ya mkoa huo kusajili watoto kwa asilimia 90 wao kama mkoa wanaweka lengo la kusajili watoto wote kwa asilimia 100.Dk Mahenge aliwataka RITA kutumia vyombo vya habari zikiwemo redio zaidi ya 11 zilizopo mkoani humo na taasisi za dini mkoani kuweka matangazo ya kuhamasisha waumini kuhusu kusajili watoto wao.Akitoa mada ya namna ya kutekeleza mpango huo, Meneja Usajili wa RITA, Patricia Mpuya alisema Mkoa wa Dodoma ni wa 12 kufanya kampeni, tayari wameshafanya kampeni hiyo katika mikoa 11 nchini ambayo kwa ujumla imesajili watoto 2,009,848.Baadhi ya mikoa imesajili kwa wastani wa asilimia 70 ambapo Lindi imefikia asilimia 93.3, Mtwara (8.4), Iringa (103.), Mbeya (72.4), shinyanga (80.4), Mwanza (37.5), Mara (83.6), Njombe (85.4), Simiyu (89.8), Geita (79.4) na Songwe (62.5).Alisema usajili huo unamtaka mtoto alizaliwa katika ardhi ya Tanzania na anapokwenda kusajili awe na kiambatanisho kimojawapo kama tangazo la kizazi au kadi ya kliniki inayomtambulisha kwamba ni mzaliwa wa ardhi hii."Kampeni itaanza Machi 13 lakini uzinduzi rasmi utafanyika Machi 21 na kukamilika Machi 27, mwaka huu, lakini tathmini itafanyika baada ya miezi mitatu, Juni 13, mwaka huu," alisema Mpuya.Alisema usajili huo utafanyika kwa kuandika kwa mikono, wananchi wasipate wasiwasi ni vyeti halali na vinatambuliwa na RITA na vibakubalika katika maeneo ya huduma mbalimbali.Akizungumzia teknolojia ya usajili, Kaimu Mkurugenzi wa Tehama, Cliff Maregeli alisema, usajili utafanyika kwa kutumia mitandao ya simu kwa kutumia ujumbe na pale kusiko na mitandao utafanyika na mara msajili ukifika kwenye mtandao takwimu zitajiingiza.Akichangia mada hiyo, Mrakibu Msaidizi wa Uhamiaji, Mwanga Mashaka alisema wananchi wanatakiwa kuhamasisha kusajili watoto, lakini wasichanganye na vitambulisho vya utaifa, kwani mtu anaweza kusajiliwa lakini asiwe raia wa nchi hii au akawa na uraia pacha kutokana na baba au mama kutokuwa raia wa nchi hii.Akitoa maazimio, Mkuu wa Wilaya ya Mpwapwa, Jabir Shekimweri ambaye alikuwa Kaimu Mkuu wa Mkoa alisema, wao kama mkoa wanaweka azimio la kukamilisha usajili kwa asilimia 100 kwa miezi mitatu hadi ifikapo Mei 31, mwaka huu.